รัฐวิสาหกิจส่งรายได้เกินเป้า4,938ล้านบาท
สคร. เผยผลงานรัฐวิสาหกิจนำส่งรายได้สะสมเข้าคลังในปีงบประมาณ 2554 เกินเป้ากว่า 4,938 ล้านบาท สำนักงานสลากฯ-กฟภ.แชมป์
10 ม.ค. 2554

สคร. เผยผลงานรัฐวิสาหกิจนำส่งรายได้สะสมเข้าคลังในปีงบประมาณ 2554 เกินเป้ากว่า 4,938 ล้านบาท สำนักงานสลากฯ-กฟภ.แชมป์



สมชัย
นายสมชัย สัจจพงษ์ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า รัฐวิสาหกิจส่งรายได้ให้คลังประจำปีงบประมาณ 2554 ตั้งแต่เดือน ต.ค. ถึง ธ.ค. 2553 รวม 2.6 หมื่นล้านบาท สูงกว่าประมาณการ 4,938 ล้านบาท หรือ 123% 
ทั้งนี้ ในเดือนธ.ค. 2553 นั้น มีการนำส่งรายได้เข้าแผ่นดินรวม 2,300 ล้านบาท สูงกว่าประมาณการ 33 ล้านบาท แบ่งเป็นรายได้จากการจัดสรรกำไรของรัฐวิสาหกิจจำนวน 2,298 ล้านบาท และรายได้จากกิจการที่กระทรวงการคลังถือหุ้นต่ำกว่า 50% จำนวน 2.4 ล้านบาท
สำหรับ รัฐวิสาหกิจที่นำส่งรายได้เข้าแผ่นดินสูงสุด 2 อันดับแรก ได้แก่ สำนักงานสลากกินแบ่งรัฐบาล 1,293 ล้านบาท และการไฟฟ้าส่วนภูมิภาค นำส่งรายได้แผ่นดินจำนวน 1,000 ล้านบาท
นายสมชัย กล่าวว่า ขณะนี้ สคร. อยู่ระหว่างพัฒนาแนวทางการนำส่งรายได้แผ่นดินของรัฐวิสาหกิจเพื่อให้มีความเหมาะสมของสถานะของรัฐวิสาหกิจในปัจจุบัน ทั้งนี้เพื่อให้เกิดประโยชน์สูงสุดต่อการพัฒนาประเทศต่อไป